_____________________________    Dia richtig Erziehung  (ein Gedichtsquickie zum Muttertag 2010)  Also, ehrlich g'saggt, wenn i  heit dia junge Müttre sieh  in ihr'm redliche Bemüah,  ihre Goof..äh…Kinder zu erziah -  und vergleich des denn mit friehr…    ….frôg i mi, wia hent denn mir  unsern Nôchwuchs u'verboge  zue Erwachsene erzoge,  ohne dass se heit latent  ebbes an de Waffel hent?    Guet, o. k., des muss me wisse:  Sia hent doch meh folge misse;  hôt ne, au wenn's Herz hôt bluatet,  môl a klares NEIN zugemuetet;    mir hent au, i muss scho bitte,  nia mit andre Müttre gschtritte,  bloß weil d'Kind sich it vertraget  und sich auf de Däz naufschlaget;  mir sind it mit unsre Range  däglich d'Fraindin bsuache gange  und wenn d'Kind hent Bledsinn triebe,  seeleruuuhig hockebliebe;  unsre Kinder hent it dürfe  an wildfremde Möbel schürfe -  und in Gschäft vor allen Dinge  frech im Schaufenschter rumspringe;  mir hent d'Kind mit Kochtem g'füttert  und sind it ins Café gflittert;  hent it, wia ms heit oft sieht,  ôbends d'Vädder no bemüht  und uns mit ene verkracht -  Kurz, MIR hent alls richtig g'macht!!!!!        Allerdings - des gib i zua:  So beim Aufziah von meim Bua  war mei Mutter oft am Plärre:  "Gott! Was wird aus DEM Kind werre?"    _____________________________